TOShKENT ShAHRIDA “DEU-TOShKENT” BIZNES- MARKAZI QURILIShI LOYIHASINI KENGAYTIRISh TO‘G‘RISIDA

O‘zbekiston Respublikasi Vazirlar Mahkamasining “Toshkent shahrida Biznes markaz qurish va undan foydalanish bo‘yicha “DEU-Toshkent” O‘zbekiston-Koreya qo‘shma korxonasini tashkil etish to‘g‘risida” 1997-yil 27-iyundagi 329-son qarorini bajarish yuzasidan loyihaning kengaytirilishi munosabati bilan Vazirlar Mahkamasi qaror qiladi:
 1. “DEU-Toshkent” qo‘shma korxonasi muassislarining ustav jamg‘armasini 58,065 mln. AQSh dollarigacha ko‘paytirish to‘g‘risidagi bitimi ma’qullansin, qatnashchilar ulushlari quyidagicha taqsimlanadi: 
 Toshkent shahar hokimligining Investitsiyalar bosh boshqarmasi ulushi 40 foiz — 23,226 mln. AQSh dollari qiymati 12,834 mln. AQSh dollari bo‘lgan yer maydonidan foydalanish huquqi, qiymati 8,536 mln. AQSh dollari bo‘lgan umumiy foydalanishdagi hisoblash markazining qurilishi tugallanmagan binosi va qiymati 1,856 mln. AQSh dollari bo‘lgan Sh. Rashidov ko‘chasidagi 6-uyda joylashgan uch qavatli bino;
 “DEU” korporatsiyasi ulushi 60 foiz — 34,839 mln AQSh dollari (pul badali); 
 2. Toshkent moliya-qurilish korporatsiyasi tomonidan umumiy foydalanishdagi hisoblash markazining qurilishi tugallanmagan binosi Toshkent shahar hokimligi balansiga o‘tkazilishiga rozilik berilsin.
 3. Quyidagilar:
 ustav jamg‘armasini shakllantirish uchun “DEU” korporatsiyasi tomonidan to‘g‘ridan to‘g‘ri 4,936 mln AQSh dollari to‘langanligi, O‘zbekiston tomonidan mulkiy badal sifatida 23,226 mln AQSh dollari miqdorida ulush qo‘shilganligi; 
 loyiha qiymati 286,339 mln AQSh dollarini tashkil etishi; 
 Biznes-markaz qurilishini mablag‘ bilan ta’minlash qo‘shma korxona muassislari mablag‘lari va “DEU” korporatsiyasi kafolati ostida “DEU-Toshkent” qo‘shma korxonasi tomonidan jalb qilinadigan 152,279 mln AQSh dollari miqdoridagi xorijiy banklarning to‘g‘ridan to‘g‘ri kreditlari, shuningdek ijara shartlarida Biznes-markaz maydonlaridan kelajakda foydalanuvchilar bilan fyuchers bitishuvlar hisobiga amalga oshirilishi;
 Biznes-markaz qurilishi 2001-yilning birinchi yarim yilligida to‘liq tugallangan holda bosqichma-bosqich foydalanishga topshirilishi ma’lumot uchun qabul qilinsin. 
 4. O‘zbekiston Respublikasi Moliya vaziri “DEU” korporatsisiga 60,912 mln. AQSh dollariga, uni qo‘shma korxonalar tomonidan jalb qilinadigan kredit resurslari summasidan O‘zbekistonlik muassis ulushining 40 foiziga teng summaga O‘zbekiston Respublikasi Hukumati kafolatini berishga vakil qilinsin. 
 5. O‘zbekiston Respublikasi Makroiqtisodiyot va statistika vazirligi Moliya vazirligi bilan birgalikda 1999-yil va keyingi yillar investitsiya dasturini shakllantirishda tashqi muhandislik kommunikatsilarini olib kelishni ta’minlash uchun Toshkent shahar hokimligiga zarur mablag‘lar ajratishni nazarda tutsin. 
 6. Toshkent shahar hokimligi, “DEU-Toshkent” Biznes-markazi texnik-iqtisodiy asoslanishini manfaatdor vazirliklar va idoralar bilan kelishgan holda O‘zbekiston Respublikasi Vazirlar Mahkamasiga ikki hafta muddatda tasdiqlash uchun kiritsin. 
 7. “O‘zbekiston temir yo‘llari” davlat aksiyadorlik kompaniyasi “DEU-Toshkent” qo‘shma korxonasi uchun asbob-uskunalar konteynyerlari o‘z vaqtida va uzluksiz qabul qilinishini, saqlab turilishini va jo‘natilishini ta’minlasin. 
 8. O‘zbekiston Respublikasi Vazirlar Mahkamasining “Toshkent shahrida Biznes-markaz qurish va undan foydalanish bo‘yicha “DEU-Toshkent” O‘zbekiston-Koreya qo‘shma korxonasini tashkil etish to‘g‘risida” 1997-yil 27-iyundagi 329-son qarorining 2, 3, 5-bandlari va O‘zbekiston Respublikasi Vazirlar Mahkamasining 1994-yil 6-iyuldagi 254-f-son farmoyishi o‘z kuchini yo‘qotgan deb hisoblansin. 
 9. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari I. Jo‘rabekov zimmasiga yuklansin.